b'\n_START_ARTICLE_\nFigura nua (Casas)\n_START_SECTION_\nDescripci\xc3\xb3 de l\'obra i influ\xc3\xa8ncies\n_START_PARAGRAPH_\nDurant el temps en qu\xc3\xa8 havia estudiat a l\'escola de Carolus Duran, a la seva primera estada a Par\xc3\xads, Casas va aprendre molt del seu mestre. Un dels aspectes en qu\xc3\xa8 m\xc3\xa9s va influir Carolus sobre Cases va ser en aquest inter\xc3\xa8s pel retrat femen\xc3\xad._NEWLINE_Les lli\xc3\xa7ons de Carolus en aquest aspecte van ser realment decisives. Carolus era un dels retratistes m\xc3\xa9s famosos entre les dames de l\'alta societat de Par\xc3\xads i Casas va seguir el seu exemple, per\xc3\xb2 entre la societat catalana. Tamb\xc3\xa9 va rebre d\'ell la influ\xc3\xa8ncia d\'alguns nus, un g\xc3\xa8nere que el seu mestre tamb\xc3\xa9 havia practicat._NEWLINE_Carolus era un gran admirador de Vel\xc3\xa1zquez, que tamb\xc3\xa9 seria un model a seguir pel jove Casas. L\'inter\xc3\xa8s per la tradici\xc3\xb3, per tant, li venia de la influ\xc3\xa8ncia del seu mestre i tamb\xc3\xa9 de la seva estada de quatre mesos a Madrid (1883) on va visitar el Museu del Prado i on va poder admirar l\'obra de Vel\xc3\xa1zquez, Tici\xc3\xa0, Rubens, Boucher o Manet._NEWLINE_Sobre aquest \xc3\xbaltim,diu Antonio Urrutia:_NEWLINE_"En el nu de Casas la modelo apareix sola, ben definida, per\xc3\xb2 la resta del quadre queda bastant desdibuixat i amb prou feines podem distingir el divan. Fins i tot les l\xc3\xadnies del cos de la noia no semblen definitives. Es tracta, possiblement, d\'una obra inacabada."_NEWLINE_La modelo apareix tombada d\'esquena amb el cos ben il\xc2\xb7luminat i el cabell recollit, la qual cosa permet centrar l\'atenci\xc3\xb3 de l\'espectador en el cos en si. Mant\xc3\xa9 la cama que queda sota una mica flexionada i t\xc3\xa9 un bra\xc3\xa7 elevat, la qual cosa real\xc3\xa7a el tors. El cabell i la pell s\xc3\xb3n elements de bellesa i sexualitat, per\xc3\xb2 en aquest cas, el cabell de la model est\xc3\xa0 recollit en un monyo centrant tota la nostra atenci\xc3\xb3 sobre el cos i la pell, nacrada, suau i ben definida. D\'altra banda cal destacar el tors, que \xc3\xa9s la \xe2\x80\x9cess\xc3\xa8ncia del nu\xe2\x80\x9d  i les formes arrodonides que augmenten la bellesa i l\'atractiu de la model. Un altre element a destacar com a element de sexualitat s\xc3\xb3n les natges. Durant el segle XIX les natges apareixien com un important s\xc3\xadmbol sexual i en aquest cas la model apareix d\'esquena mostrant-lo de forma directa._NEWLINE_L\'observaci\xc3\xb3 des de l\'esquena s\'ha relacionat directament amb la figura del "voyeur", ja que permet mirar sense que l\'observada s\'adoni. Una de les implicacions del nu d\'esquena \xc3\xa9s la visi\xc3\xb3 de \xe2\x80\x9cl\'altra part\xe2\x80\x9d com alguna cosa que faltava. Ens d\xc3\xb3na, en definitiva, un altre punt de vista. El fet d\'apar\xc3\xa8ixer d\'esquena, ocultant el rostre, dirigeix la mirada de l\'espectador cap a la resta del cos. Ocultar el rostre es converteix en una mostra comuna, en el nu modern, de pudor i vergonya de la model per estar mostrant-se nua. Ocultar el rostre evita la complicitat amb l\'observador i per tant ella no d\xc3\xb3na el seu consentiment per ser observada. D\'aquesta manera, ella no apareix com alg\xc3\xba que vol despertar el desig de qui la mira. A m\xc3\xa9s, en ocultar-ho, es converteix en alg\xc3\xba an\xc3\xb2nim, la qual cosa evita la vergonya social de la model, per\xc3\xb2 tamb\xc3\xa9 accentua el misteri pel qual observa un cos per\xc3\xb2 no sap de qui \xc3\xa9s._NEWLINE_La representaci\xc3\xb3 de nus va resultar afectada per la censura de l\'\xc3\xa8poca. El 1893, Ramon Casas no va poder exposar un bust de dona d\'esquena en una exposici\xc3\xb3 de l\'Ateneu Barcelon\xc3\xa8s perqu\xc3\xa8 un membre del jurat, que pertanyia al "Cercle Art\xc3\xadstic de Sant Lluc", ho va rebutjar. Aix\xc3\xb2 va provocar una pol\xc3\xa8mica que va desencadenar en una exposici\xc3\xb3 de nus en una galeria del carrer Portaferrisa. En el cas de l\'obra "Flors desfullades", es va poder exposar l\'obra a l\'Exposici\xc3\xb3 General de Belles Arts, per\xc3\xb2 va ser silenciada per una part de la cr\xc3\xadtica._NEWLINE_El cos femen\xc3\xad, est\xc3\xa0 il\xc2\xb7luminat amb una llum suau i difusa, repartida de forma molt natural. D\'aquesta manera, l\'espectador pot rec\xc3\xb3rrer el cos de la joven de forma ininterrompuda. La nitidesa amb la qual est\xc3\xa0 dibuixat el cos contrasta amb el fons desdibuixat i un divan que amb prou feines es percep.\n_START_SECTION_\n"Figura nua", un regal per a Santiago Rusi\xc3\xb1ol\n_START_PARAGRAPH_\nLes obres que representaven dones nues podien ser contemplades als Salons a la fi del segle XIX per\xc3\xb2 tamb\xc3\xa9 circulaven de  forma privada. En alguns casos, les obres ni tan sols van arribar a exposicions de car\xc3\xa0cter p\xc3\xbablic i les conservaven els mateixos pintors o els seus amics. \xc3\x89s el cas d\'aquesta obra que Ramon Casas la hi va regalar al seu amic Santiago Rusi\xc3\xb1ol, el qual la va guardar a la seva casa de Sitges, el \xe2\x80\x9cCau Ferrat\xe2\x80\x9d._NEWLINE_Juntament amb aquesta, va guardar moltes altres obres seves entre les quals hi ha altres dos nus: \xe2\x80\x9cNu femen\xc3\xad amb guitarra\xe2\x80\x9d i \xe2\x80\x9cNu\xe2\x80\x9d, ambd\xc3\xb3s de 1894. Segons descriuen Cristina Mendoza i Merc\xc3\xa8 Do\xc3\xb1ate a la seva obra \xe2\x80\x9cRam\xc3\xb3n Casas, el pintor del Modernisme\xe2\x80\x9d, Rusi\xc3\xb1ol va haver de sentir-se "atret per la sensibilitat i la delicada sensualitat amb la qual el seu company representava aquest tema el qual ell no va arribar a abastar.'